**19. Tjedan cjeloživotnog obrazovanja**

**Radionica: ''Slušaj očima''**

U Srednjoj medicinskoj školi Slavonski Brod, 3. listopada 2025. g. održana je radionica „Slušaj očima“, tijekom koje su djelatnici i učenici škole imali priliku upoznati se s osnovama hrvatskog znakovnog jezika. Radionicu su vodile stručne učiteljice Blanka Tadić, mag. pshysioth. i Mirta Baričević- Suda, mag. med. techn. zajedno sa učenicima 3. A razreda Marijom Magdalenom Tadijanović, Lovrom Cazijem i Teodorom Topić iz smjera medicinska sestra opće njege/medicinski tehničar opće njege.

Nakon uvodnog dijela u kojem se sudionike upoznalo sa glavnim obilježjima znakovnog jezika, sudionici su kroz interaktivne i zanimljive vježbe naučili dvoručnu abecedu te osnovne pojmove potrebne za svakodnevnu komunikaciju, poput predstavljanja i pozdrava. Radionica je potaknula djelatnike i učenike na aktivno sudjelovanje i međusobnu suradnju, a učenje znakova pretvorilo se u igru koja će, nadamo se, svima ostati u lijepom sjećanju.

Ovakve aktivnosti posebno su vrijedne jer podižu svijest o važnosti razumijevanja i prihvaćanja različitosti te razvijaju osjećaj empatije i socijalne uključenosti. Znanja koja su sudionici stekli mogu im biti korisna ne samo u svakodnevnom životu, već i u njihovom budućem profesionalnom radu.

Radionica „Slušaj očima“ još je jednom pokazala koliko je važno učiti jedni od drugih i graditi mostove komunikacije koji povezuju ljude.





